इशरत अली को यह दिन भी देखना मँजूर था कि दुकान के मालिक ने तो उम्र भर इज्जत बख्शी, उन्होने भी कभी हिसाब में दो पाइ का फर्क न आने दिया। पर बदलते जमाने को हाय लग गयी थी। शैतान के घर से कंप्यूटर नाम की चीज आ धमकी थी। पल भर में महीनो के हिसाब का चिठ्ठा छाप देता था कमबख्त। कुछ उस कंम्पयूटर का जादू कुछ वह बेहया कंप्यूटर आपरेटर जिसकी वजह से दुकान के मालिक का लड़का उनके जैसे सभी पुराने काम करने वालो को चलता कर देने पर अमादा था। इशरत अली का खुद का लड़का कामरान कभी उनके कहे पर कान न देता था। बस सबेरे शाम एक ही धुन, दो नाटे कद के क्रिकेटरों ने टीवी से चिपके रहने वाले छोकरो पर न जाने कौन सा काला जादू कर दिया था कि सबेरे शाम सिर्फ बल्ले घुमाया करते थे।